फर्जीवाड़े के आरोप में धरे गए आम आदमी पार्टी (AAP) विधायक मनोज कुमार मेडिकल जांच में स्वस्थ पाए गए हैं. कोंडली से AAP विधायक मनोज कुमार को दो दिन की रिमांड पर भेजा गया था, जिसके बाद शुक्रवार को उनकी तबीयत खराब हो गई थी.

मनोज को लाल बहादुर शास्त्री अस्पताल में भर्ती कराया गया. शुक्रवार 12 बजे के करीब लाल बहादुर शास्त्री अस्पताल से डिस्चार्ज कराने के बाद उन्हें पूर्वी दिल्ली के डीसीपी ऑफिस ले जाया गया. उसके बाद मनोज को यहां से ऑल इंडिया मेडिकल इंस्टीट्यूट(AIIMS) ले जाया जाएगा, जहां जांच में उन्हें स्वस्थ पाया गया.

उधर, दिल्ली पुलिस ने मनोज कुमार की क्राइम फाइल से 10 और केस निकालकर उनके खिलाफ भी जांच आगे बढ़ा दी है. इनमें मारपीट, फर्जी दस्तावेज, धोखाधड़ी और आपराधिक साजिश के मामले हैं.

दिल्ली पुलिस की नजर AAP विधायकों पर

गौरतलब है कि AAP विधायक मनोज कुमार को एक महिला से मारपीट के पुराने मामले में दिल्ली पुलिस ने गिरफ्तार किया था. दिल्ली के कोंडली से विधायक मनोज को कड़कड़डूमा कोर्ट पेश किया गया. कोर्ट ने उन्हें दो दिन की रिमांड पर भेजा था. मनोज से मामले के संबंध में न्यू अशोक नगर थाने में पूछताछ की गई और बाद में उन्हें गिरफ्तार कर लिया गया. मनोज कुमार पुलिस की ओर से गिरफ्तार किए जाने वाले दूसरे AAP विधायक हैं. 9 जून को दिल्ली के तत्कालीन कानून मंत्री जितेंद्र सिंह तोमर को फर्जी डिग्री हासिल करने के आरोपों में गिरफ्तार किया गया था. तोमर ने बाद में पद से इस्तीफा दे दिया था. वह न्यायिक हिरासत में हैं.

AAP से निकाले गए प्रशांत भूषण ने इस मामले पर पार्टी को आड़े हाथों लिया है. उन्होंने कहा कि फर्जी विधायक पर कार्रवाई के बजाए AAP पुलिस की साजिश के आरोप लगा रही है. बीजेपी और कांग्रेस विधायकों के खिलाफ कोई एक्शन नहीं हुआ, यह कहना क्या वैकल्पिक राजनीति है? उधर, बीजेपी ने भी मनोज कुमार के बहाने AAP पर हमले तेज कर दिए हैं. बीजेपी ने दिल्ली में सत्तारूढ़ पार्टी से 5 सवाल पूछे हैं.